អាមេរិក​នឹង​ចាប់​ផ្តើម​កម្មវិធី​ស្មុំ​កូន​វៀតណាម​ឡើង​វិញ​​បន្ទាប់​ពី​ការ​ផ្អាក​៦​ឆ្នាំ
ការ​ស្មុំ​កូន​ចិញ្ចឹម​ឆ្លង​ប្រទេស​រវាង​វៀតណាម​និង​សហរដ្ឋអាមេរិក​ត្រូវ​បាន​ផ្អាក​នៅ​ឆ្នាំ​២០០៨​ បន្ទាប់​ពី​ការ​ស៊ើប​អង្កេត​មួយ​។
វ៉ាស៊ីនតោន — ជនជាតិអាមេរិកាំងអាចស្មុំកូនវៀតណាមមកចិញ្ចឹមសារជាថ្មីហើយ គឺ៦ឆ្នាំបន្ទាប់ពីទីក្រុងហាណូយនិងទីក្រុងវ៉ាស៊ីនតោនបានខកខានក្នុងការបន្តកិច្ចព្រមព្រៀងទ្វេភាគីដោយសារមានការខ្វែងគំនិតគ្នាអំពីបញ្ហាការលួចបន្លំ និងអំពើពុករលួយ។ ទីភ្នាក់ងារផ្តល់សេវាកម្មស្មុំកូនចិញ្ចឹមរបស់សហរដ្ឋអាមេរិកចំនួនពីរទទួលបានសិទ្ធិ(អាជ្ញាប័ណ្ណ)ធ្វើការសម្របសម្រួលក្នុងកម្មវិធីស្មុំកូនចិញ្ចឹមមួយចំនួនដែលនឹងអនុវត្តចំពោះក្មេងមានតម្រូវការពិសេស ក្មេងមានអាយុចាប់ពី៥ឆ្នាំឡើងទៅ និងក្រុមក្មេងដែលជាបងប្អូនបង្កើតនឹងគ្នា។ លោក Nguyen Van Binh ប្រធាននាយកដ្ឋានការស្មុំកូនចិញ្ចឹមរបស់វៀតណាម បានប្រាប់វីអូអេភាសាវៀតណាមថា ទីភ្នាក់ងារទាំងនោះត្រូវបានជ្រើសរើសចេញពីទីភ្នាក់ងារអាមេរិកាំងពេញច្បាប់ចំនួន២០០។ លោកនិយាយថា៖ «ទាំងប្រទេសវៀតណាម ទាំងសហរដ្ឋអាមេរិកគឺជាប្រទេសហត្ថលេខីនៃកតិកាសញ្ញាស្តីអំពីការស្មុំកូនចិញ្ចឹម។ ដូច្ចេះការធ្វើកិច្ចសហប្រតិបត្តិការជាមួយគ្នាវាជារឿងធម្មតា។ ទីភ្នាក់ងារទាំងពីរគឺជាក្រុមដែលជ្រើសរើសចេញពីស្ថាប័នស្មុំកូនចិញ្ចឹមចំនួនជាង៣០ពីជាង១០ប្រទេសដែលកំពុងដំណើរការនៅក្នុងប្រទេសវៀតណាម។ ទីភ្នាក់ងារទាំងនេះមានលក្ខណៈគ្រាប់គ្រាន់ហើយបានឆ្លងកាត់ដំណាក់កាលជ្រើសរើសរួចរាល់ហើយ។» ការស្មុំកូនចិញ្ចឹមឆ្លងប្រទេសរវាងវៀតណាមនិងសហរដ្ឋអាមេរិកត្រូវបានផ្អាកនៅឆ្នាំ២០០៨ បន្ទាប់ពីការស៊ើបអង្កេតមួយលើប្រព័ន្ធស្មុំកូនចិញ្ចឹមរបស់វៀតណាមបានរកឃើញថា មានការរំលោភបំពានជាច្រើន រួមទាំងការលក់កូនក្មេងនិងការលួចបន្លំ។ បីឆ្នាំបន្ទាប់មក ប្រទេសអាស៊ីអាគ្នេយ៍មួយនេះបានផ្តល់សច្ចាប័នលើកតិកាសញ្ញាទីក្រុងឡាអេស្តីអំពីកិច្ចការពារកុមារនិងកិច្ចសហប្រតិបត្តិការ (the Hague Convention on Protection of Children and Co-operation ) ព្រមទាំងបានសើរើច្បាប់ស្តីអំពីការស្មុំកូនចិញ្ចឹមរបស់ខ្លួន។ លោក Nguyen បាននិយាយថា បញ្ហាប្រឈមជាច្រើនមិនមែនកើតមាននៅតែប្រទេសវៀតណាមទេ តែវាក៏កើតឡើងនៅក្នុងប្រទេសជាច្រើន ហើយថា «ការកែតម្រូវកំហុសគឺជារៀងធម្មតា»។ ទីភ្នាក់ងារ Dillon Internationa ដែលត្រូវបានជ្រើរើស បានឲ្យដឹងតាមរយៈសារក្នុងប្រព័ន្ធអ៊ីនធឺណិតថា ពួកគេមានសេចក្តីរំភើបក្នុងការបម្រើកុមារវៀតណាមដែលកំពុងត្រូវការ«ឪពុកម្តាយដែលអាចផ្តល់ការស្រឡាញ់ដល់ពួកគេជាអចិន្ត្រៃយ៍។» យោងតាមរដ្ឋាភិបាលទីក្រុងហាណូយ ឪពុកម្តាយចិញ្ចឹមជាជនបរទេសដែលភាគច្រើនមកពីទ្វីបអ៊ឺរ៉ុប បានស្មុំកុមារវៀតណាមយកទៅចិញ្ចឹមប្រហែល១.៣០០នាក់ ចាប់ពីឆ្នាំ២០១១ ដល់ឆ្នាំ២០១៣។ ការចាប់ផ្តើមដំណើរការស្មុំកូនចិញ្ចឹមសារឡើងវិញនេះ ត្រូវបានប្រកាសឡើងនៅខណៈពេលដែលប្រទេសវៀតណាម និងសហរដ្ឋអាមេរិកព្យាយាមពង្រឹងចំណងទ្វេភាគីផ្នែកពាណិជ្ជកម្មនិងកិច្ចសហប្រតិបត្តិការយោធា៕